**СТАНОВИЩЕ**

**от**

**БЪЛГАРСКА БОЛНИЧНА АСОЦИАЦИЯ**

**Относно: Законопроект за изменение и допълнение на Закона на лечебните заведения, внесен от Министерския съвет на 09.06.2015.**

Настоящото становище изразява позицията на членовете на Българската болнична асоциация относно приетия на първо четене в Комисията по здравеопазване Законопроект за изменение и допълнение (ЗИД) на Закона за лечебните заведения (ЗЛЗ).

На първо място бихме искали да адмирираме реформаторския устрем на министър Москов и екипа на Министерство на здравеопазването за предприемане на отдавна чаканите промени в системата на българското здравеопазване.

Българската болнична асоциация подкрепя положителната стъпка, предвидена в ЗИД на ЗЛЗ, за освобождаване на приватизацията на лечебни заведения с прилагане на различните форми на нейното фактическо провеждане. Тази мярка би спомогнала за:

- насърчаване на инвестиционна инициатива в здравния сектор с осигуряване на нужните инвестиции за подобряване на българското здравеопазване;

- оптимизиране на финансовите и мениджърските възможности на лечебните заведения;

- подобряване на конкурентните условия в здравната система в България.

Като собственици и мениджъри на лечебни заведения обаче, не можем да не изразим своето безпокойство по отношение на някои съществени слабости на предлаганите промени.

На първо място е липсата на яснота и широко публично обсъждане на стратегическите насоки, които се целят с измененията на ЗЛЗ. Идеята ни е, в партньорство помежду си, всички институции и представителните неправителствени организации да направят необходимото, за да се избегне опасността за приемане на несъгласувани и взаимно необвързани промени, които не са част от една цялостна организационна, финансова и стратегическа концепция за реформа на българското здравеопазване.

Освен това прави впечатление липсата на задълбочен финансов анализ и икономическа обосновка на предлаганите изменения или ако има такъв, то той не е подложен на предварителна експертна дискусия. Изнесената информация за предвижданите промени не са съпроводени от достатъчна конкретика, като същината на предлаганата реформа се предвижда да се регулира с наредби на министъра. Това оставя поле за неяснота при тяхното бъдещо практическо изпълнение.

Всичко изброено може да доведе до непредвидими последици в системата на българското здравеопазване, които да опорочат добрите намерения за провеждане на отдавна чаканите и наложителни реформи.

Становището на Българската болнична асоциация е, че изменението на Закона за лечебните заведения изисква много детайлен, всеобхватен и стратегически обвързан подход, който не може да се ограничи единствено с промени в този нормативен акт. За постигането на пълна яснота и конкретика за практическото изпълнение на предвижданите стъпки е необходимо:

1. Преди окончателното приемане на Законопроекта за изменение и допълнение на ЗЛЗ да бъдат внесени за разглеждане проектонаредбите, с които ще се регулира предлаганата реформа, съпроводени и с подробен правилник за приложение за Закона.

2. За гарантиране на стабилност и защита от конюнктурни решения, трябва да бъде предвидена и възможността изпълнението на важните стратегически мерки, предвидени в ЗЛЗ и свързаните с него нормативни актове, да бъдат извършени след санкцията и одобрението на Министерския съвет, а не с постановление на Министъра на здравеопазването.

Вярваме, че предложените от Българска болнична асоциация насоки при бъдещото разглеждане на ЗИД на ЗЛЗ дават един по-цялостен подход за провеждане на една обхватна реформа на българското здравеопазване с постигане на търсените позитивни дългосрочни резултати.

София, С уважение,

13.07.2015 г. Д-р Иван Маджаров

 Председател

 Българска болнична асоциация